als_Latn dik_Latn sag_Latn
Rënia e çmimeve të naftës; industria nxjerrëse vendase shkurtoi rreth 500 punonjës në T IV 2014
INSTAT ka raportuar se numri I të punësuarve në industrinë nxjerrëse ka rënë me 4.3 % në tremujorin e katërt 2014, në krahasim me tremujorin e mëparshëm. Teksa në këtë sektor, sipas Anketës Strukturore të INSTAT janë gjithsej të punësuar mbi 11 mijë persona, rezulton se në vlerë absolute janë shkurtuar rreth 500 persona në muajt e fundit të 2014-s.
Rënia e shpejtë e çmimeve të naftës në bursat ndërkombëtare, që arriti nën 50 dollarë për fuçi në fund të 2014-s dhe është akoma afër këtyre niveleve aktualisht, ka dëmtuar dhe industrinë nxjerrëse shqiptare, që pas një lulëzimi deri në vitin 2013 u frenua ndjeshëm muajt e fundit.
Vetëm “Simmons Edeco Limited” me aktivitet në kërkimin dhe nxjerrjen e naftës, ka shkarkuar 256 punonjës, pjesa më e madhe e të cilëve janë shqiptarë. Shkarkimet përfshijnë 41% të totalit të të punësuarve, por kompania ka sqaruar se e ka të pamundur të bëjë pagesat në kushtet kur situata financiare e tyre është përkeqësuar ndjeshëm dhe pritshmëritë nuk janë pozitive.
Situata mbetet ende e rënduar, pohojnë burime nga industria. Nëse çmimet e ulëta do të vazhdojnë priten të tjera shkurtime edhe nga kompania ende në pronësi shtetërore Albpetrol, që së shpejti do të dalë sërish në process privatizimi.
Aktorët e tregut pohojnë se kompanitë prodhuese në vend mund të mbijetojnë, me fitime minimale, deri në nivelin e çmimeve globale prej 40-45 dollarësh për fuçi dhe nën këtë nivel, ato nuk kanë më interes të prodhojnë.
als_Latn als_Latn als_Latn als_Latn als_Latn als_Latn